'चीयरगर्ल्स' क्या भला कर रही है, बताएं जरा!  
चीयरगर्ल्स से क्रिकेट को क्या फायदा हो रहा है... आईपीएल के लेन देन संबंधी मसले पर सुनवाई के दौरान ये सवाल पूछे गए।
चीयरगर्ल्स से क्रिकेट को क्या फायदा हो रहा है और आईपीएल में खिलाड़ियों की ग्लैडिएटरों की तरह नीलामी क्यों होती है... ये कुछ सवाल हैं जो वित्तीय मामलों पर संसद की स्थायी समिति ने बीसीसीआई के शीर्ष अधिकारियों से पूछे जिनमें अध्यक्ष शशांक मनोहर, सचिव एन श्रीनिवासन और आईपीएल कमिश्नर चिरायु अमीन शामिल हैं। आईपीएल के लेन देन संबंधी मसले पर सुनवाई के दौरान ये सवाल पूछे गए।  सूत्रों ने बताया कि बीसीसीआई के आला अधिकारियों ने दावा किया कि आईपीएल से क्रिकेट को फायदा होगा और अधिक प्रतिभाएं सामने आएंगीं लेकिन वे चीयरगर्ल्स की भूमिका के बारे में बताने में नाकाम रहे।  ऐसा समझा जाता है कि बीसीसीआई अधिकारियों ने आईपीएल के निलंबित कमिश्नर ललित मोदी पर ठीकरा फोड़ते हुए कहा कि चीयरगर्ल्स की अवधारणा उनके दिमाग की उपज है।  भाजपा सांसद यशवंत सिन्हा की अध्यक्षता वाली समिति के कुछ सदस्यों ने खिलाड़ियों की ग्लैडिएटरों की तरह नीलामी पर भी सवाल उठाया। उन्होंने कहा कि इससे रोमन साम्राज्य की याद आती है जब पुरुषों को उनकी शारीरिक ताकत के आधार पर दाम लगाकर खरीदा जाता था।  मनोहर, श्रीनिवासन और अमीन से सांसदों ने फेमा के कथित उल्लंघन के बारे में करीब ढाई घंटे तक पूछताछ की।